เจ๊อิ๋วซีฟู้ด ร้านอาหารทะเลชื่อดังบนเกาะช้างที่ผมได้ยินชื่อเสียงเรียงนามจากทุกเวปไซต์ที่เปิดหา รวมถึงวงในด้วยครับเพราะร้านนี้เป็นร้านที่ได้อันดับ 1 ในเกาะช้าง วันนี้ผมมาเที่ยวเกาะช้างทั้งทีแถมยังอยู่ไม่ไกลจากโรงแรมที่พักเลยไม่มาจัดไม่ได้แล้วครับ บรรยากาศร้านก็ดูบ้านๆเหมือนร้านบนเกาะทั่วไป ถ้าอยากกินร้านที่บรรยากาศดีหน่อยต้องเข้าโรงแรมครับ!! ตอนไปถึงที่ร้านนั้นประมาณสี่โมงกว่าๆ ไม่มีลูกค้าโต๊ะอื่นเลย ใจเลยไม่ค่อยดีแล้วว่าจะอร่อยไหมเนี่ย!! พนักงานในร้านมารับออเดอร์ด้วยความว่องไวพร้อมกับแนะนำอาหารอย่างคล่องแคล่ว วันนี้ไปกันหลายคนเลยสั่งหลายเมนู ต้องบอกว่าทุกเมนูที่สั่งนั้นอร่อยมากๆสมคำร่ำลือครับ ทานเสร็จแล้วต้องบอกว่าไม่แปลกใจเลยที่ทุกคนต่างชอบร้านนี้ ที่สำคัญยังราคาไม่แพงอีกด้วยครับ ใครที่มาเกาะช้าง ต้องจดไว้เลยครับว่าร้านนี้ห้ามพลาด เพราะว่าพลาดแล้วเหมือนชีวิตพลาดรถด่วนขบวนสุดท้ายในชีวิตไปเลยก็ว่าได้ครับ ฮ่าๆ

[การเดินทาง]
ร้านนี้ตั้งอยู่บนเกาะช้าง ร้านอยู่โซนกลางเกาะบนถนนโยธาธิการ เลยซอยไอยรามานิดหน่อย ผมพักอยู่ที่โรงแรมเซ็นทารา ร้านอยู่ก่อนถึงโรงแรมนิดหน่อยครับ ใครไปเที่ยวเกาะช้างลองถามโรงแรมที่พักถึงที่ตั้งของร้านได้ครับ

[บรรยากาศ/การบริการ]
ร้านนี้เป็นร้านอาหารซีฟู้ดข้างทางที่ใหญ่พอสมควรเลยครับ เป็นร้านติดถนนใหญ่ แอร์ธรรมชาติ มีโต๊ะเยอะมากกว่า 30 โต๊ะได้ วันที่ผมไปทานเป็นวันเสาร์ช่วงบ่ายแก่ๆ ลูกค้าไม่มีเลยครับ แต่พอนั่งไปได้สักพักคนเต็มร้านเลยครับ ยิ่งช่วงค่ำๆตอนผมออกจากร้าน ลูกค้าแน่นทุกโต๊ะครับ การบริการของพนักงานช่วงที่ผมเข้าร้านยังไม่ค่อยมีคน พนักงานเลยบริการได้เต็มที่ครับ อาหารมาเสิร์ฟค่อนข้างไว ประทับใจมากครับ

[รสชาติอาหาร/ความคุ้มค่า]
ร้านนี้เป็นร้านอาหารทะเลสดๆ ที่ราคานั้นช่างตรฃข้ามกับคุณภาพมากครับ เพราะราคานั้นถูกมาก แต่คุณภาพกลับสวนทาง อาหารทั้งหมดที่ผมสั่งวันนี้อร่อยสุดทุกเมนู สมคำร่ำลืมที่ทุกคนต่างแนะนำและพูดเป็นเสียงเดียวกันครับ 

หอยเชลล์ผัดเนยกระเทียม (150 บาท)
- เมนูนี้เป็นเมนูที่ชอบมากที่สุดในวันนี้ครับ หอยเชลล์ตัวอวบๆเนื้อแน่นๆ ผัดเนยกระเทียมมาได้ หอม มัน อร่อยมากครับ รสชาติไม่เค็ม เนื้อหอยเด้งๆดึ๋งๆ ทานกับข้าวสวยร้อนๆพร้อมน้ำจิ้มซีฟู้ดยิ่งฟินเลยครับ (5/5)

ปลากระพงทอดน้ำปลา (350 บาท)
- เมนูนี้เป็นปลากระพงทอดน้ำปลาตัวใหญ่ๆ เสิร์ฟมาพร้อมกับยำมะม่วงสุดแซ่บ ปลากระพงของทางร้านทอดมากรอบนอกนุ่มใน จะทานกับน้ำจิ้มซีฟู้หรือน้ำยำมะม่วงก็อร่อยมากทั้งสองอย่างครับ (5/5)

หมึกทอดราดซอสมะขาม (150 บาท)
- เมนูนี้เป็นปลาหมึกไข่ทอดกรอบๆ ราดมาด้วยซอสมะขามเข้มข้น เหนียบหนึบหวานๆ อร่อยมากๆๆๆ ปลาหมึกไข่ทะลักทะลาย ที่อร่อยที่สุดต้องยกให้ซอสมะขามที่ทางร้านเคี่ยวมาได้เหนียวๆหวานๆ เข้มข้นมากครับ ได้คะแนนเต็มอีกเช่นกันครับจานนี้ (5/5)

กุ้งทอดกระเทียมพริกไทย (150 บาท)
- เมนูนี้เป็นกุ้งแชบ๊วยทอดกระเทียมพริกไทยครับ กุ้งของทางร้านตัวไม่ใหญ่เท่าไรแต่สดมาก นิ่ม อร่อย กระเทียมทอดมาเป็นกลีบๆ ชอบมากๆครับ (5/5)

ต้มยำกุ้งน้ำข้น (200 บาท)
- ต้มยำกุ้งน้ำข้นของทางร้านเสิร์ฟมาเป็นหม้อไฟหม้อใหญ่มากๆ กุ้งจัดเต็มมากครับ ทางร้านให้มาเยอะมาก ต้มยำก็เข้มข้น แซ่บ เผ็ด อร่อยสุดยอดครับ ซดไปซี้ดไป (5/5)

ออส่วนจานร้อน (150 บาท)
- เมนูนี้อร่อยสุดๆครับ ออส่วนกรอบร้อนๆ เสิร์ฟมาบนกระทะร้อน พร้อมกับซอสพริก ออส่วนของทางร้านให้หอยมาเยอะมาก ทอดมาได้กรอบ รวชาติลงตัวสุดๆ (5/5)

ฉู่ฉี่ปลา (150 บาท)
- เมนูนี้เป็นฉู่ฉี่ปลากระพงทอด ส่วนตัวผมเองชอบเมนูนี้น้อยที่สุดในวันนี้ครับเพราะไม่ค่อยชอบกลิ่นของฉู่ฉี่สักเท่าไรครับ (3/5)

ดูจากอาหารและราคาแล้วรู้สึกเหมือนผมใช่ไหมครับ ว่ามันช่างถูก อร่อย และคุ้มมากๆ ร้านดีๆแบบนี้ ต้องยิ่งมาบอกต่อครับ ใครที่มาเกาะช้าง ผมว่าร้านนี้เป็นร้านที่ต้องมาจริงๆครับ (ขีดเส้นไต้เลย!!)